Athabasca (jezero)
Jezero Athabasca (indijanski jezik: "mjesto gdje su trske") je jezero u Kanadi koje se nalazi se na sjeveru kanadskih provincija Saskatchewana i Alberte između 58° i 60° S, 106° i 113° Z. Najveće je i najdublje jezero u obje provincije, te osmo najveće kanadsko jezero. Ledničko-tektonskog je porijekla. S površinom od 7.850 km², to je srednje veliko jezero prema kanadskim standardima. Maksimalna dužina je 283 km, maksimalna širina 50 km, a maksimalna dubina iznosi 124 metra. Iz jezera ističe rijeka Slave koja se ulijeva u Mackenzie, te na kraju u Arktički okean, odnosno Beaufortsko more. Dvije su glavne pritoke jezera, istoimena rijeka Athabasca i rijeka Peace, a između njih se nalazi velika plitka delta Peace-Athabasca. Fort Chipewyan, najstarije evropsko naselje u Alberti, nalazi se na jugozapadnoj obali jezera gdje ističe rijeka Slave koja teče do rijeke Mackenzie. Rijeka teče duž istočne granice Nacionalnog parka Wood Buffalo. Naselje Uranium City nalazi se na sjevernoj obali jezera Athabasca u Saskatchewanu. Pronalasci zlata na ovom području rezultovali su doseljavanjem rudara i njihovih porodica čime je formirano naselje. Posljedice industrijalizacije i rudarstva, te zatvaranje zadnjeg rudnika 1980-ih ostavilo je brojne posljedice na jezero u vidu zagađenja istog, posebno na sjevernoj obali. Jezero je poznato po pješčanim dinama. Nakon dugih pregovora između različitih interesnih grupa i rudarskih kompanija, jezero je 1992. proglašeno provincijskim parkom. Athabasca sadrži 23 vrste riba. Među najbrojnijim su štuke, smuđevi, lipljeni, zlatovčice i pastrmke. Upravo na ovom jezeru 1961. ulovljena je pastrmka rekordne težine od 46,3 kg.